Werkloosheidskoers daal effensFoto bloot ter illustrasie. (Foto: Maroela Media) Suid-Afrika se jongste werkloosheidsyfer het effens gedaal sedert die land verlede jaar sy hoogste amptelike werkloosheidskoers van 35,3% in die vierde kwartaal van 2021 aangeteken het. Te danke aan 370 000 nuwe poste wat in die eerste kwartaal van 2022 geskep is, het die werkloosheidsyfer met 0,8% gedaal. Dit staan tans op 34,5%. Dit beteken die getal werklose mense het met 60 000 tot 7,9 miljoen gedaal. Volgens Statistieke Suid-Afrika (Stats SA) het die uitgebreide werkloosheidsyfer met 0,7% gedaal tot 45,5% in vergelyking met die vierde kwartaal van 2021. Die uitgebreide werkloosheidsyfer sluit onder meer ontmoedigde werksoekers in. Die getal ontmoedigde werksoekers het met 54 000 afgeneem (1,4%) en die getal mense wat nie ekonomies aktief is nie – weens ander redes as ontmoediging – het met 112 000 (0,8%) sedert die vierde kwartaal van 2021 afgeneem. Dus is daar 166 000 minder mense in die land wat nie ekonomies aktief is nie. Vyf uit die agt sektore in die land het tussen verlede jaar se vierde kwartaal en die eerste kwartaal van vanjaar werksgeleenthede geskep. Die grootste werkswinste was in gemeenskap- en maatskaplike dienste (281 000), vervaardiging (263 000) en handel (98 000). Altesame 186 000 werksgeleenthede het egter in private huishoudings verlore gegaan. Die finansiële sektor het 72 000 gebloei, terwyl die boubedryf 60 000 werksgeleenthede kwyt is, en die landboubedryf 23 000. Altesame 14,9 miljoen mense het in die eerste kwartaal van vanjaar werk gehad. Hoewel daar ŉ effense afname in die aantal werklose jeugdiges is, bly jongmense steeds kwesbaar in die arbeidsmark. Werkloses tussen 15 en 34 jaar oud het in die eerste kwartaal met 0,1% (of 5 000) afgeneem van die vierde kwartaal af. Daar was wel ŉ merkwaardige toename van 5% – oftewel 244 000 jongmense – wat in dieselfde tydperk in diens geneem is. Die toename in indiensnemings en die afname in werkloosheid onder die jeug het tot ŉ algehele afname in dié groep se werkloosheidsyfer gelei. Dit staan tans op 47,8% nadat dit met 1,2% gedaal het. [Thread]South Africa’s #unemployment rate decreased by 0,8 of a percentage point to 34,5% in Q1:2022 compared to Q4:2021.#StatsSA pic.twitter.com/Tn6Vw0SIBg — Stats SA (@StatsSA) May 31, 2022